שלי-אן פרייזר-פרייס

שלי-אן פרייזר-פרייס (באנגלית: Shelly-Ann Fraser-Pryce, נולדה ב-27 בדצמבר 1986) היא אתלטית ג'מייקנית. אלופה אולימפית פעמיים ברציפות (בייג'ינג 2008 ולונדון 2012), ו-5 פעמים אלופת העולם (ברלין 2009, מוסקבה 2013, בייג'ינג 2015, דוחה 2019, ויוג'ין 2022) בריצת 100 מטר. זוכת 8 מדליות אולימפיות: 3 מדליות זהב, 4 כסף ו-1 ארד. זוכת 15 מדליות באליפויות העולם: 10 מדליות זהב, 4 כסף ו-1 ארד. היא האישה היחידה בהיסטוריה שהחזיקה בשני תארים (100 מטר ו-200 מטר) במקביל. בעלת התוצאה השלישית בטיבה בכל הזמנים בריצת 100 מטר (10.63 שניות). פרייזר נולדה וגדלה בקינגסטון, ג'מייקה. לפני אולימפיאדת בייג'ינג (2008) התאמנה פרייזר עם האצן אסאפה פאוול. במשחקים עצמם היא זכתה במדליית זהב בריצת 100 מטר בשיא אישי חדש של 10.78 שניות, שיפור של 59 מאיות משיאה האישי, לפני בנות ארצה שרון סימפסון וקרון סטיוארט שזכו במדליית כסף כל אחת (10.98 שניות) ובכך הפכה לאלופה האולימפית הג'מייקנית הראשונה בריצת 100 מטר ובעלת התוצאה השנייה בטיבה של אצנית ג'מייקנית אי פעם. בריצת שליחות 4x100 מטר, הייתה נבחרת הנשים מג'מייקה מועמדת לניצחון, לאחר שבסיבוב הראשון קבעה הנבחרת תוצאה של 42.24 שניות, שהייתה הטובה ביותר מבין כל 16 הנבחרות המשתתפות. אולם בריצת הגמר פסלה הנבחרת בהעברת המקל וסיימה ללא תוצאה. בסיום השנה זכתה במדליית זהב גם בגמר האתלטיקה העולמי בתוצאה של 10.94 שניות. במהלך שנת 2009 המשיכה פרייזר להתאמן עם פאוול לקראת אליפות העולם. בתחרות הגולדן ליג ברומא סיימה במקום השני בריצת 100 מטר אחרי קרון סטיוארט בתוצאה של 10.91 שניות. באליפות העולם שנערכה בברלין, גרמניה זכתה בשתי מדליות זהב, בריצת 100 מטר, בשיא ג'מייקני חדש, תוצאת השנה בעולם ובתוצאה השלישית בטיבה בכל הזמנים של 10.73 שניות, לפני קרון סטיוארט (10.75 שניות) וכרמליטה ג'טר מארצות הברית (10.90 שניות) ובכך הייתה לאישה הראשונה שמחזיקה בתואר האלופה האולימפית והאלופה העולמית בו זמנית ובריצת שליחות 4x100 מטר בתוצאה של 42.06 שניות, לפני איי הבהאמה (42.29 שניות) וגרמניה (42.87 שניות). בגמר האתלטיקה העולמי שנערך ב-13 בספטמבר באותה השנה בסלוניקי, יוון, זכתה במדליית כסף בריצת 100 מטר בתוצאה של 10.89 שניות. ב-22 בפברואר מונתה לשגרירה של רצון טוב של ג'מייקה מטעם יוניצ"ף. ב-23 במאי, לאחר תחרות בגראנד פרי של שאנגחאי מסבב ליגת היהלום, נכשלה בבדיקת סמים לאחר שלטענתה השתמשה בתרופות לכאב שיניים. באוקטובר 2010 הושעתה לחצי שנה מהמסלול. באליפות העולם שנערכה בטגו שבקוריאה הדרומית בשנת 2011 זכתה במדליית כסף בריצת שליחות 4x100 מטר בתוצאה של 41.70 שניות, אחרי ארצות הברית (41.56 שניות) ולפני אוקראינה (42.51 שניות). בריצת 100 מטר היא סיימה במקום רביעי בתוצאה של 10.99 שניות. במבחנים הג'מייקנים לאולימפיאדת לונדון (2012) שנערכו בקינגסטון ביוני 2012 ניצחה בריצת 100 מטר, בתוצאת השנה בעולם ובשיא אישי חדש של 10.70 שניות. במשחקים עצמם היא זכתה ב-3 מדליות, 1 זהב ו-2 כסף. מדליית זהב בריצת 100 מטר, בפעם השנייה ברציפות בתוצאה של 10.75 שניות, לפני כרמליטה ג'טר מארצות הברית (10.78 שניות) ובת ארצה ורוניקה קמפבל-בראון (10.81 שניות). מדליות כסף בריצת 200 מטר בשיא אישי חדש של 22.09 שניות, אחרי אליסון פליקס מארצות הברית (21.88 שניות) ולפני כרמליטה ג'טר (22.14 שניות) ובריצת שליחות 4x100 מטר בשיא לאומי חדש של 41.41 שניות, אחרי ארצות הברית שקבעה שיא עולם חדש של 40.82 שניות ולפני אוקראינה (42.04 שניות). באליפות העולם שנערכה במוסקבה שברוסיה באוגוסט 2013 זכתה פרייס ב-3 מדליות זהב, לראשונה בתולדות התחרות ובכך הייתה לאתלטית המצטיינת באליפות: בפעם השנייה בריצת 100 מטר בתוצאה של 10.71 שניות לפני מיוריאל אהורה מחוף השנהב (10.93 שניות) וכרמליטה ג'טר (10.94 שניות), בריצת 200 מטר בתוצאה של 22.17 שניות, לפני מיוריאל אהורה (22.32 שניות) ובלסינג אוקגבארה מניגריה (22.32 שניות) ובריצת שליחות 4x100 מטר בשיא אליפות חדש של 41.29 שניות, לפני ארצות הברית (42.75 שניות) ובריטניה (42.87 שניות). באליפות העולם שנערכה בבייג'ינג, סין באוגוסט 2015 זכתה פרייס ב-2 מדליות זהב. בריצת 100 מטר בתוצאה של 10.76 שניות לפני דפנה סחיפרס מהולנד שקבעה שיא לאומי חדש של 10.81 שניות וטורי בואי מארצות הברית (10.86 שניות) ובריצת שליחות 100×4 מטר זכתה עם ורוניקה קמפבל-בראון, נטשה מוריסון ואליין תומפסון בשיא אליפות חדש של 41.07 שניות, לפני ארצות הברית (41.68 שניות) וטרינידד וטובגו שקבעה שיא לאומי חדש של 42.03 שניות. באולימפיאדת ריו דה ז'ניירו (2016) זכתה פרייס בשתי מדליות, כסף וארד. מדליית כסף בריצת שליחות 4x100 מטר בתוצאה של 41.36 שניות, אחרי ארצות הברית (41.01 שניות) ולפני בריטניה (41.77 שניות). מדליית ארד בריצת 100 מטר בתוצאה של 10.86 שניות, אחרי אליין תומפסון (10.71 שניות) וטורי בואי (10.83 שניות) ולא הצליחה להגן על תוארה. באליפות העולם שנערכה בדוחה בספטמבר 2019 זכתה פרייזר-פרייס בפעם הרביעית במדליית זהב בריצת 100 מטר בתוצאת השנה בעולם של 10.71 שניות, לפני דינה אשר-סמית' מבריטניה (10.83 שניות) ומארי-ז'וזה טה לו מחוף השנהב (10.90 שניות). בתחרות שנערכה בקינגסטון, ב-5 ביוני 2021 קבעה בריצת 100 מטר שיא ג'מייקה חדש של 10.63 שניות, ובכך דורגת שנייה בכל הזמנים בריצה זו. באולימפיאדת טוקיו היא זכתה בשתי מדליות, זהב וכסף. מדליית זהב בריצת שליחות 4x100 מטר ביחד עם בריאנה ויליאמס, אליין תומפסון-הרה ושריקה ג'קסון בתוצאה של 41.02 שניות, לפני ארצות הברית (41.45 שניות) והממלכה המאוחדת (41.88 שניות) ומדליית כסף בריצת 100 מטר בתוצאה של 10.74 שניות, אחרי אליין תומפסון-הרה שקבעה שיא אוליממפי חדש של 10.61 שניות ולפני שריקה ג'קסון (10.76 שניות). נוסף לכך, היא סיימה במקום רביעי בריצת 200 מטר בתוצאה של 21.94 שניות. באליפות העולם שנערכה ביוג'ין, אורגון באוגוסט 2023 זכתה ב-3 מדליות, 1 זהב ו-2 כסף. מדליית זהב בפעם החמישית בריצת 100 מטר בשיא אליפות חדש של 10.67 שניות, לפני חברותיה לנבחרת שריקה ג'קסון (10.73 שניות) והאלופה האולימפית אליין תומפסון-הרה (10.81 שניות) ומדליות כסף בריצת 200 מטר בתוצאה של 21.81 שניות, אחרי שריקה ג'קסון שקבעה שיא אליפות חדש של 21.45 שניות ולפני דינה אשר-סמית' מהממלכה המאוחדת (22.02 שניות) ובריצת שליחות ביחד עם קמבה נלסון, אליין תומפסון-הרה ושריקה ג'קסון בתוצאה של 41.18 שניות, אחרי ארצות הברית 41.14 שניות ולפני גרמניה (42.03 שניות). באליפות העולם שנערכה בבודפשט, הונגריה באוגוסט 2023 זכתה במדליית ארד בריצת 100 מטר בתוצאה של 10.77 שניות, אחרי שקארי ריצ'רדסון מארצות הברית שקבעה שיא אליפות חדש של 10.65 שניות ושריקה ג'קסון (10.72 שניות). בינואר 2011 נישאה לג'ייסון פרייס וב-7 באוגוסט 2017 נולד בנם, ציון פרייס. ריצת 100 מטר: 10.60 שניות (2021) ריצת 200 מטר: 21.79 שניות (2021) ריצת 60 מטר: 6.98 שניות (2014) מדיה וקבצים בנושא שלי-אן פרייזר-פרייס בוויקישיתוף שלי-אן פרייזר-פרייס, ברשת החברתית פייסבוק שלי-אן פרייזר-פרייס, ברשת החברתית אקס (טוויטר) שלי-אן פרייזר-פרייס, ברשת החברתית אינסטגרם שלי-אן פרייזר-פרייס, באתר הוועד האולימפי הבין-לאומי שלי-אן פרייזר-פרייס, באתר olympedia.org שלי-אן פרייזר-פרייס, באתר התאחדות האתלטיקה הבין-לאומית שלי-אן פרייזר-פרייס, באתר ליגת היהלום שלי-אן פרייזר-פרייס, באתר Track and Field (נשים) אלעד זאבי, אתלטיקה: שלי-אן פרייז'ר ממשיכה לרוץ בשביל אמא, באתר הארץ, 26 ביולי 2009 שלי-אן פרייזר-פרייס, באתר אנציקלופדיה בריטניקה (באנגלית) Golden Gala Roma (ITA) - Friday, Jul 10, 2009 באתר התאחדות האתלטיקה הבינלאומית